
	Bucureşti, 20 noiembrie 2018
Nr. 4c-13/921/2018
	
	                     


A V I Z 

asupra Proiectului de Lege privind aprobarea Ordonanţei Guvernului nr.1/2018 pentru modificarea şi completarea Ordonanţei de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020
În conformitate cu prevederile art.95 din Regulamentul Camerei Deputaţilor, republicat, cu modificările și completările ulteriore, Comisia juridică, de disciplină şi imunităţi a fost sesizată, spre dezbatere și avizare, cu Proiectul de Lege privind aprobarea Ordonanţei Guvernului nr.1/2018 pentru modificarea şi completarea Ordonanţei de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020, trimis cu adresa nr. PLx 578din 22 octombrie 2018, înregistrat sub nr.4c-13/921din 23 octombrie 2018.

Senatul, în calitate de primă Cameră sesizată, a adoptat inițiativa legislativă, în ședința din 17 octombrie 2018.
Potrivit dispozițiilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.
Proiectul de lege are ca obiect de reglementare includerea în bugetele ordonatorilor principali de credit cu rol de autoritate de management a sumelor necesare pentru finanţarea contravalorii taxei pe valoarea adăugată neeligibile plătite, aferente cheltuielilor eligibile efectuate în cadrul proiectelor finanţate din fonduri europene, pentru beneficiarii Programului operaţional regional 2014-2020 axa prioritară 3 – Sprijinirea tranziţiei către o economie cu emisii scăzute de carbon, axa prioritară 4 – Sprijinirea dezvoltării urbane durabile, axa prioritară 7 – Diversificarea economiilor locale prin dezvoltarea durabilă a turismului. Proiectul de lege introduce şi o excepţie cu privire la autorizarea autorităţilor de management de a încheia sau de a emite contracte/decizii/ordine de finanţare a căror valoare poate determina depăşirea sumelor alocate în euro, la nivel la program. Excepţia se referă la autoritatea de management Programului operaţional regional, pentru Axa prioritară 2 - Îmbunătăţirea competitivităţii întreprinderilor mici şi mijlocii, limita instituită fiind de 200 % pentru proiectele care intră sub incidenţa regulilor de ajutor de stat.

În temeiul prevederile art. 61 din Regulamentul Camerei Deputaţilor, republicat, cu modificările și completările ulterioare, Comisia a dezbătut inițiativa legislativă menționată mai sus, în şedinţa din data de 20 noiembrie 2018.

Membrii Comisiei au examinat inițiativa legislativă supusă avizării, expunerea de motive și avizul favorabil al Consiliului Legislativ.
În urma dezbaterilor, s-a hotărât, cu unanimitate de voturi, avizarea favorabilă a inițiativei legislative, în forma transmisă Comisiei juridice, de disciplină şi imunităţi de către Biroul Permanent.

Inițiativa legislativă face parte din categoria legilor ordinare.

